Rekuperative varmegjenvinnere overfører kun såkalt ”tørr varme”. Det vil si i form av konvektiv og konduktiv varmeoverføring mellom de to luftstrømmene. Fordelen med rekuperative gjenvinnere er et totalt fysisk skille mellom frisk og brukt luft, mens ulempen er problematikki forbindelse med isdannelse på avtrekkssiden av gjenvinneren og at det kan forekomme lav luftfuktighet inne i bygget. Regenerative varmegjenvinnere overfører i tillegg også fuktighet fra avtrekksluft til tilluften. Det skjer ved at fuktighet i form av små vanndråper eller rim kondenseres ut på en kald flate. Denne kalde flaten kommer så i kontakt med friskluft der fuktigheten fordamper/sublimerer og dermed overføres tilbake igjen til rommet. Fordelen med regenerativ varmegjenvinning er en mer stabil luftfuktighet i bygget, lite isproblematikk og at det ikke er behov for kondensavløp, mens ulempen er luft- og luktoverføring (og evt. bakterieoverføring) fra avtrekk til tilluft og bevegelige deler, som igjen er en potensiell feilkilde. De varmegjenvinnertypene som skal gjennomgås er kryss-, motstrøms-, batteri-, kammer- og roterende varmegjenvinner. De to sistnevnte er regenerative varmegjenvinnere, mens de tre første er rekuperative. Det vil legges mest vekt på batterivarmegjenvinner i denne boken siden den er væskebasert.